Mikel Erentxun

Mikel Erentxun Acosta (Caracas, Venezuela, 1965eko otsailaren 23a - ) Euskal Herriko abeslari eta konpositorea da.

Duncan Dhu taldean aritu bitartean, 1992an bere bakarkako karrera hasi zuen.

Biografia 

Oso gazterik Donostian hartu zuen bizilekua. Arkitektoa da EHUko DAGETen.

1982an hasi zen musikan Los Aristogatos izeneko taldearekin. Beste hainbat taldetan aritu ondoren, ordu arte Daltons taldean zebiltzan Diego Vasallo eta Juanrarekin batera Duncan Dhu taldearen sortzaile izan zen.

1992an Naufragios izeneko bere bakarkako lehen lana kaleratu zuen, ordu arte Duncan Dhuk alboratutako kantuek eta berak sortuek osaturik. Orduan hasi zen Jesús María Cormán idazle eta kantu-egilearekin lankidetzan.

Duncan Dhuren hamargarren urtemuga zela-eta, disko bat kaleratu zuen taldekideekin batera eta bakarkako zereginetara itzuli zen 1995ean, El abrazo del erizo lanarekin. Disko hori ez zen aurrekoak bezain komertziala, berritzaile izaten saiatu baitzen.

1998an kaleratu zuen Acróbatas diskoan guztiz nabari da Erresuma Batuan emandako denboraldiaren eragina.

2000an, laugarren diskoa kaleratu zuen: Te dejas ver. Horretan, hasierako musika eta giro gozoetara itzuli zen. Arrakasta handia lortu zuen Erentxunek Ameriketako Estatu Batuetan ere, eta bertan, Siete años izenburupean, bere bakarkako lanaren bildumatzat har daitekeen diskoa kaleratu zuten urte hartan.

2013ko martxoan, bihotzeko ebakuntza egin zioten eta horren ondorioz bertan behera utzi behar izan zuen hurrengo hilabeteetarako prestaturik zuen jira.

Diskografia 

 Naufragios - 1992
 El abrazo del erizo - 1995
 Acróbatas - 1998
 7 años (AEBtan bakarrik) - 2000
 Te dejas ver - 2000
 Ciudades de paso - 2003
 Éxitos - 2004
 El corredor de la suerte - 2006
 Tres noches en el Victoria Eugenia - 2008
 Detalle del miedo - 2010 (Las Malas Influenciasekin batera)
 24 golpes + Eléctrica PKWY - 2012
 Corazones - 2015
 Corazón salvaje EP - 2015
 El hombre sin sombra (estudioko albuma) + Live at the Roxy (zuzenean) - 2017
 El último vuelo del hombre bala - 2019

Erreferentziak

Kanpo estekak 
  Webgune ofiziala

Mikel Erentxun
Duncan Dhu
Donostiako arkitektoak
Euskal venezuelarrak
Amarapedia